Document ID: 32014D0874

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Δεκεμβρίου 2014 για τροποποίηση της απόφασης 2008/866/ΕΚ σχετικά με τη λήψη επειγόντων μέτρων για την αναστολή των εισαγωγών από το Περού ορισμένων δίθυρων μαλακίων που προορίζονται για ανθρώπινη κατανάλωση, όσον αφορά τη διάρκεια εφαρμογής της απόφασης [κοινοποιηθείσα υπό τον αριθμό C(2014) 9113] (Κείμενο που παρουσιάζει ενδιαφέρον για τον ΕΟΧ) (2014/874/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο i), Εκτιμώντας τα ακόλουθα: (1) Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα και τις ζωοτροφές, ειδικότερα δε την ασφάλεια των τροφίμων και των ζωοτροφών, στην Ένωση και σε εθνικό επίπεδο. Προβλέπει μέτρα έκτακτης ανάγκης όταν υπάρχουν αποδείξεις ότι τα τρόφιμα ή οι ζωοτροφές που εισάγονται από τρίτη χώρα είναι πιθανόν να αποτελέσουν σοβαρό κίνδυνο για την υγεία του ανθρώπου, την υγεία των ζώων ή το περιβάλλον, και ότι ο κίνδυνος αυτός δεν μπορεί να περιοριστεί ικανοποιητικά με τα μέτρα που λαμβάνει(-ουν) το (τα) οικείο(-α) κράτος(-η) μέλος(-η). (2) Η απόφαση 2008/866/ΕΚ της Επιτροπής (2) εκδόθηκε έπειτα από επιδημία ηπατίτιδας Α που εκδηλώθηκε σε ανθρώπους λόγω κατανάλωσης δίθυρων μαλακίων που είχαν εισαχθεί από το Περού, όπου είχαν μολυνθεί από τον ιό της ηπατίτιδας Α (HAV). Αυτή η απόφαση αρχικά ίσχυε μέχρι τις 31 Μαρτίου 2009, αλλά αυτή η περίοδος ισχύος παρατάθηκε μέχρι τις 30 Νοεμβρίου 2014 με την εκτελεστική απόφαση 2013/636/ΕΕ της Επιτροπής (3). (3) Ζητήθηκε από την περουβιανή αρμόδια αρχή να παράσχει ικανοποιητικές εγγυήσεις που να εξασφαλίζουν ότι οι ανεπάρκειες που εντοπίστηκαν σε σχέση με το σύστημα παρακολούθησης για την ανίχνευση του ιού σε ζώντα δίθυρα μαλάκια διορθώθηκαν. Ειδικότερα, θα πρέπει να υποβληθούν τα αποτελέσματα του προγράμματος παρακολούθησης των μαλακίων Donax clams (Donax spp.). Παρά το γεγονός ότι η επιδημία ηπατίτιδας Α στους ανθρώπους προκλήθηκε από τα Donax clams (Donax spp.), μέχρι σήμερα, τα αποτελέσματα του προγράμματος παρακολούθησης των ειδών αυτών δεν παρασχέθηκαν στην Επιτροπή. Συνεπώς, η Επιτροπή δεν μπορεί να συμπεράνει ότι το σύστημα ελέγχου και το σχέδιο παρακολούθησης που εφαρμόζονται σήμερα στο Περού για ορισμένα δίθυρα μαλάκια μπορεί να προσφέρει τις εγγυήσεις που απαιτεί το ενωσιακό δίκαιο. Συνεπώς, θα πρέπει να διατηρηθούν τα έκτακτα μέτρα. (4) Η προθεσμία της περιόδου ισχύος της απόφασης 2008/866/ΕΚ θα πρέπει, συνεπώς, να τροποποιηθεί ανάλογα. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 5 της απόφασης 2008/866/ΕΚ, η ημερομηνία «30ή Νοεμβρίου 2014» αντικαθίσταται από την ημερομηνία «30 Νοεμβρίου 2015». Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 3 Δεκεμβρίου 2014.

Classification Labels:
1936
311
986
703
36
710
668

Label Descriptions:
{"1936": "Ασθένειες", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 2442
1754
3584
614
2524
3544
1632
2735
11

EuroVoc IDs (Expanded): 2442
1754
3584
614
2524
3544
1632
2735
11

Dataset Source: meu

Split: test